Sabalenka vier Slam-sukses in AustraliëAryna Sabalenka het die eerste Grand Slam-titel van haar loopbaan in Melbourne gewen. Foto: Twitter. Weens die oorlog in Oekraïne mag Aryna Sabalenka nie onder haar amptelike vlag aan tennistoernooie deelneem nie. Tog het die Belarussiese speler vandag allesbehalwe die wit vlag gehys in die eindstryd van die Australiese Ope teen Elena Rybakina in Melbourne. Sy het ŉ aksiebelaaide wedstryd met 4-6, 6-3 en 6-4 gewen om die eerste Grand Slam-titel van haar loopbaan in te oes. Rybakina het egter dinge so moeilik moontlik vir die uiteindelike wenner op die Rod Laver-baan gemaak. Sy het nie net die eerste stel beklink nie, maar ook toegesien dat haar teenstander so hard moontlik vir die finale punte van die wedstryd moes werk. Toe Sabalenka uiteindelik – ná ŉ hele paar probeerslae – die laaste pot van die kragmeting gewen het, het sy op die baan neergeval en van pure blydskap begin huil. Picture perfect moment. ????@SabalenkaA • #AusOpen • #AO2023 pic.twitter.com/86nkOK7TUo — #AusOpen (@AustralianOpen) January 28, 2023 Alicia Molik, die voormalige Australiese tennisspeler, meen dat die Sabalenka/Rybakina-eindstryd gewys het waartoe vrouespelers in staat is. “Die ander spelers sal ŉ bietjie opvangwerk moet doen as hulle voortaan by hierdie twee wil kers vashou.” Die eindstryd is gekenmerk deur akkurate afslaanwerk, hope deursettingsvermoë en kragtige houe. Daar is altesaam 82 wenhoue geslaan – waarvoor Sabalenka vir 51 verantwoordelik was. Nodeloos om te sê sal al twee spelers ŉ paar ranglysspronge maak: Sabalenka sal voortaan die naasbeste speler op die WTA-ranglys wees, terwyl Rybakina onder die tien beste vroueraketswaaiers ter wêreld tel. Ultimate respect ????????@SabalenkaA ???? @BillieJeanKing #AusOpen • #AO2023 pic.twitter.com/8uWXKgsJpd — #AusOpen (@AustralianOpen) January 28, 2023